Nuoruudessaan Doucouré pelasi jalkapalloa ja harrasti kymmenottelua ennen keskittymistään pika-aitoihin. Vuonna 1999 hän voitti Bydgoszczissa alle 18-vuotiaiden maailmanmestaruuden 110 metrin aitajuoksussa (91,4 cm korkeilla aidoilla) ajalla 13,26. Lokakuussa 2000 Santiago de Chilessä Doucouré sijoittui alle 20-vuotiaiden MM-kilpailuissa 110 metrin aitajuoksussa pronssille ajalla 13,84 ja 4×100 metrin viestissä hopealle. Vuonna 2001 hän voitti alle 20-vuotiaiden Euroopan-mestaruuden kymmenottelussa ja sijoittui pikaviestissä hopealle.